《自入襄城即有山水之兴路中稍有赓唱因呈遵道》
宋代·陈渊

风沙久迷神，山水忽照眼。粼粼碧玉甃，叠叠青螺绾。

人烟盛乐土，草树亦精产。云霞入杳冥，禽鸟度杯盏。

放情千里迥，悟意一笑莞。胸襟得奇趣，酬唱出新撰。

虫鱼怯嘲诮，文史困鸠僝。我诗实易成，淡薄非佳馔。

君词颇简出，严绝类烧栈。自应即退缩，强尔取惊赧。

微言固可录，狂论犹未刬。勿使俗人知，归途畏书简。

作者简介：（?—1145）宋南剑州沙县人，字知默，世称默堂先生。初名渐，字几叟。早年从学二程，后师杨时。时以其深识圣贤旨趣，妻以女。高宗绍兴五年，以廖刚等言，充枢密院编修官。七年以胡安国荐，赐进士出身。九年除监察御史，寻迁右正言，入对论恩惠太滥。言秦桧亲党郑亿年有从贼之丑，为桧所恶。主管台州崇道观。有《墨堂集》。